**Катерина Ламбринова**

Катерина Ламбринова е родена през 1989 година в София. Има бакалавърска степен в специалност „Кинознание“ и е завършила семестриално магистърска програма „Филмово и телевизионно изкуство“ в НАТФИЗ „Кръстьо Сарафов“ през 2015 година. От 2008 година насам има множество публикации в списание „Кино“, вестник „Култура“, списание „Алтера“, списание „Лик“, както и в електронните сайтове за филмово изкуство и култура „Festivalist”, „Въпреки“ и „Netcinema”. Работила е в Институт за изследване на изкуствата (2011), както и като сценарист и асистент-режисьор в предаването „БНТ ПРЕДСТАВЯ“ (2012). От 2011 година работи в Продуцентски център „Студия Екран“ към БНТ, а от 2014 е редактор в единственото специализирано печатно издание за филмово изкуство в България - списание „Кино“, издание на СБФД. Тя е и един от десетте специалисти, участвали в изготвянето на класацията на предаването на БНТ „Лачените обувки на българското кино. Документалните филми”. Сценарист е на документалния филм за филма „Осъдени души“ с режисьор Филип Андреев, излъчен в рамките на предаването „Лачените обувки на българското кино“, както и на късометражния игрален филм “I don’t want to grow up” (2016). Участвала е в организацията на множество филмови панорами и прожекции като програмен координатор и е част от екипите на „Блок Кино“ и на фестивалния бюлетин на „Златна роза“ и „Златен ритон“. През 2015 година участва в уъркшоп за млади филмови критици във Вроцлав, Полша, организиран от Европейската Филмова Академия, а през 2012 е част от международен майсторски клас в рамките на филмовия фестивал в Монс, Белгия. Член е на СБФД, гилдия „Кинокритика“, както и на Съюза на Българските Журналисти.